text: Базилика Свети Петър, Ватикана, Рим, Италия - RILA.WS
  Едно от местата, които всеки турист посещава в Рим и Ватикана е базиликата Свети Петър (итал.: Basilica di San Pietro). Базиликата Свети Петър е най-известното произведение на ренесансовата архитектура. Въпреки че не е главна църква на Римокатолическата църква, базилика Свети Петър е едно от основните свещени места на католицизма. Тя е една от четирите папски базилики в Рим, една от дванадесетте папски базилики в целия свят, непосредствено подчинени на римския папа и една от седемте поклоннически църкви в Рим.
  Счита се, че тук е погребан Свети Петър, един от 12-те апостоли на Исус Христос, смятан от католиците за пръв епископ на Рим и пръв в списъка на римските папи. Строителството на първата базилика на това място започва между 319 и 333 година, при управлението на император Константин Велики. Старата базилика е построена върху малкия храм, за който се смята, че отбелязва мястото на гроба на свети Петър.
  Базилика Свети Петър, Ватикана, Рим
  Изграждането на новата базилика започва през 1506 г. и е завършена през 1626 г. Няколко известни архитекти са проектирали храма – Браманте, Рафаело, Балдасаре Перуци, Антонио Сангало, Микеланджело, Карло Мадерно. Църквата е с дължина 220 м, широка е 110 м и е висока 113 м. Има място за 20 000 души. В църквата се намират 800 колони, 390 огромни статуи и 45 олтара.
  Първото, което ще ви впечатли е величествената фасада. По периферията на покрива са поставени статуите на Исус Христос, на Йоан Кръстител и 11-те апостола, без тази на Свети Петър. Фасадата е построена от архитекта Мадерна. В двата края са поставени часовници.
  Вътре ще откриете изключително впечатляващи произведения на изкуството, включително Балдахинът, проектиран от Бернини, скулптурата Пиета от Микеланджело и статуята на Свети Петър на трона му.
  Една от най-впечатляващите части на базиликата е нейният невероятен купол. Дизайнът му е на Микеланджело, строителството на купола обаче е завършено от неговия ученик Джакомо Дела Порта. При посещението на базиликата Свети Петър не пропускайте да се изкачите до купола. Има два варианта да се изкачите. Първият вариант е да изкачите 231 стъпала, за да стигнете до основата, където има тераса и виждате от вътре базиликата, и след това още 320 стъпала, за да стигнете до върха на купола. Вторият вариант е да се качите с асансьор до основата и след това да изкачите 320 стъпала до върха. Цената на входния билет за купола на базиликата е 8 Евро ако ползвате асансьор и 6 Евро без асансьор. Колкото по-нагоре се изкачвате по стъпалата, толкова ширината на стълбището намалява. Изкачването най-отгоре не се препоръчва за хора, които страдат от клаустрофобия, както и за тези с двигателни проблеми. Усилията да изкачите 510-те стъпала със сигурност си струват, тъй като на върха пред вас ще се разкрие невероятна 360 градусова панорама към града.
  Работното време за посещение на купола е от 7:30 до 18:30 часа от 1 април до 30 септември и от 7:30 до 17:00 часа от 1 октомври до 31 март.
  Посещението на базилика Свети Петър е безплатно, но имайте предвид, че винаги има големи опашки от хора, чакащи да влязат.
  Работното време за посещение на базиликата Свети Петър е от 7:00 до 19:00 часа от 1 април до 30 септември и от 7:00 до 18:00 часа от 1 октомври до 31 март.
  Най-близката станция на метрото е Ottaviano на линия А.
  Наблизо можете да разгледате площад Свети Петър, Сикстинската Капела, Ватиканските музеи, Замъка Сант Анджело, моста Сант Анджело.